***ህዝባዊ ውሳኔታት ኤርትራውያን ተቐማጦ ከተማ ስያትልን ከባቢኣን***

*ንሕና ኣብ ከተማ ስያትልን ከባቢኣን እንነብር ኤርትራውያን ሎሚ ቀዳም ፳፫ መጋቢት ፪፻፲፫ (23 March 2013) ብፈጻሚ ጉዳያት ኤምባሲ ሃገረ ኤርትራ ኣብ ሕ.መ.ኣ.፡ ኣቶ ብርሃነ ገብረሂወት፡ ንህሉው ፖለቲካዊን፡ ዲፕሎማስያዊን፡ ቁጠባውን ማሕበራውን ኩነታት ሃገርና ኣመልኪቱ ንዝሃቦ ሰፊሕን ግሉጽን መምርሒ ድሕሪ ምስማዕን ምዕጋብን፡ ብቅሉዕን ደሞክራስያዊ ኣገባብን፡ ናይ ሓሳብ ምልውዋጥ ኣካይድና፡፡*

*ስርዓት ወያነን መሻርኽቱን ብዝምውልዎ፡ ካብ መስርሕ ህንጸት ሃገርን ውራይ ልምዓትን ንምዂላፍ ዝዋደዱ ሽርሕታት እንታይ ከም ዝመስሉን፣ ነዚ እኩይ ውጥናት ምሉእ ደገፍ እንዳሃቡ፡ ንመንግስትን ውድብን ብፈጠራዊ ጸለመ እንቐብኡ፡ ሓድነትና ንምልሕላሕን፡ ሃገራዊ ድሕነትና ኣብ ሓደጋ ንምውዳቕን ንዝግበር ሃቀነታት፡ ብዕምቈት ኣስተብሂልና፡ ነብስና ንምኽኣልን፡ ቅስንትን፡ ስልጥንትን፡ ብልጽግትን ሃገር ንምህናጽ፡ ብህዝብን መንግስትን ኤርትራ ንዝውሰዱ ዘለዉ ውሳኔታትን፡ ንዝትግበሩ ዘለዉ ናይ ልምዓት መደባትን፡ ብዕትበት ዘቲና፡ ነዘን ዝስዕባ ውሳኔታት ነሕልፍ፡*

*፩ይ ንኹሎም’ቶም ሰላምን፡ ስምረትን ዕብየትን ህዝቢ ኤርትራ ዘይደልዩ፡ ንነኣሽቱ
 ፍጻሜታት ኣተዓባብዮምን ዘይናቱ ትርጉምን ትንታኔን ሂቦም፡ ዘይነበረን ዘይተገብረን
 ተዋስኦታት ፈጢሮም፡ ብስነ ኣእምራዊ ወራር ኣብ ህዝቢ ናዕብን ፍልልይን ከስርጹ
 ህርድግ ዝብሉ ጸላእቲ ህዝቢ ኤርትራ፡ “ኢድኩም ኣክቡ” እንዳበልና፡ ኣትሪርና ንኹንን።
 ኣብ ጎኒ መንግስትናን ህዝብናን ኰይና ንኽንምክቶምን ኩሉ ውዲታቶም ንምፍሻልን፡
 ከኣ ሎሚ’ውን ከም ወትሩ ድልዋት ምዃና ነረጋግጽ።*

*፪ይ ነቲ ድሕሪ ናይ ነዊሕ ጻዕርን ድኻምን፡ ኣብ መትከል ርእስኻ ምኽኣል ተመርኲሱ፡
 ህዝብን መንግስትን ዘሰላስሎ ዘሎ ናይ ነጥበ-መቐይሮ ውህሉል ቁጠባዊ ዕብየት፡
 እናደነቕና፡ ኣብ’ቲ ተሪፉ ዘሎ ዕማም ድማ፡ ከም ዜጋታት እጃምና ከነበርክት ቅሩባት
 ምዃና ነረጋግጽ።
 ነዚ ሓያል ቁጠባዊ ዝላ፡ ንሓዋሩ ዘምጽኦ ዘይዕገት ዕብየትን ምስኡ ንዝረጋገጽ ሰላምን
 ቅሳነትን፡ ክርእዩ ዘይወሓጠሎም ኩሎም ተጻባእቲ ባእታታት፡ ንቁጠባዊ ጉዕዞና
 ኽኾልፉ፡ ዘናፍሕዎ ዘለዉ ሓሶትን ጸለመን ድማ ኣትሪርና ንኹንን።*

*፫ይ መንግስትና ካብ’ቲ “ዞባውን ኣህጉራውን ምትሕብባር” ዝብል ራእዪኡ ተበጊሱ፡ ምእንቲ
 ሰላምን ምሕዝነትን ኣብ ኣከባቢና ዘካይዶ ዘሎ ውሕሉል ዲፕሎማስያዊ ኣተሓሕዛ
 እንዳሞጐስና፡ እቲ ኣብ ክንዲ ሰላም ህውከት መሪጹ፡ ኣህጉራዊ ሕግንን ብይንን ረጊጹ
 ዘሎ ስርዓት ኢትዮጵያ፡ ብዘይ ቅድመ ኩነትን ውዓል ሕደርን፡ ካብ መሬትና ክውጽእ
 ደጊምና ነተሓሳስብ።*

*፬ይ እቲ ዝኾነ ይኹን ጭብጥን መርትዖን ዘይብሉ፡ ኣብ ልዕሌና ዝተስገደደ ዘይፍትሓዊ
 እገዳ፡ ብዘይ ውዓል ሕደር ንክለዓል ንጽውዕ።*

*፭ይ ከም’ቲ “ጭግራፍሲ ወቒዓ ተእዊ” ዝበሃል፡ እቶም በቲ ኣብ በረኻታት ሲና
 ንመንእሰያትና ዝበጽሖም ዘሎ ኣደራዕ ቀንዲ ተሓተትን፡ ሃዋርያት ጥፍኣት ክንሶም፡ ደይ
 መደይ ኢሎም ንመንግስቲ ኤርትራ ክስልበጡን፡ ብምግሃስ “ሰብኣዊ መሰል” ክኸስዎን፡
 ዝህቅንዎ ዘለዉ ኩሉ ከንቱ ፈተነታት ንኹንን።*

*፮ይ ከም ኤርትራውያን ኣመሪካውያን፡ ነቲ መንግስቲ ኤርትራ ብቐጻሊ ክጠልቦ ዝጸንሐን
 ዘሎን “ሃናጺ ጽምዶ ኤርትራን ኣመሪካን” እንዳደገፍና፡ ምምሕዳር ፕረሲደንት ባራክ
 ኦባማ፡ እወታዊ ግብረ መልሲ ክህብ ንጽውዕ።*

*፯ይ ንኹሎም እቶም ብሽም “ደሞክራሲ” ዘይ ደሞክራስያዊ ተግባራት፡ ብሽም “ሃይማኖት”
 ዘይሃይማኖታዊ ስራሓት፡ ብሽም “ሰብኣዊ መሰል” ዘይ ሰብኣዊ ገበናት ንኽፍጽሙ
 ከይደቀሱ ዝሓድሩ ባእታታት፡ መሰል ሃገርን ህዝብን ክግህሱ ከምዘይነፍቅደሎምን፡
 ብትሪ ክንምክቶም ምዃና ብዘይነግፈረግ ነፍልጥ።*

*በዚ ኣጋጣሚ፡ ነቲ ኣብ ልዕሊ ኤርትርውያን ሽወደናውያን ደቂ ሃገርና ንዝተፈጸመ ግብረሽበራዊ ፍጻሜታት ኣመልኪትና ከኣ፡*

* *ነቲ ብ፳፭ ለካቲት (February 25, 2013) ኣብ ከተማ ስቶክሆልም፡ ኣብ ልዕሊ ማሕበረ ኮማት ኤርትርውያን ሽወደናውያን ዝተፈጸፈመ ግብረ ሽበራዊ ስርሒት ኣድሓርሓርትን ሓሳዳት ምቀኛታት ህዝቢ ኤርትራን፡ ብትሪ ንኹንን*
* *መንግስቲ ሽወደንን ኣካላት ጸጥትኡን ነቲ ንሰለማውን ሕጋውን መተኣኻኸቢ ዝዕላማኡ ማሕበረ ኮማት ኤርትራውያን ሽወደናውያን፡ ድነ ጸልማት ተኸዲሞም ዝፈጸምዎ ናይ ሓዊ ባርዕ እከይ ተግባራት ናይ ከተማ ሸፋቱ፡ ኣድላዪ ምርምርን ምክትታልን ገይሩ፡ ንኽሱሳት ኣብ ዓውዲ ፍትሒ ኣቕሪቡ፡ ዝግብኦም ፍርዳዊ ብይን ከተግብር ኣጥቢቕና ንጽውዕ፡*
* *ንእግረመገድና፡ ማዕከናት ዜና ሽወደንን ገለ ኣካላት መንግስቲ ሽወደንን ከኣ፡ ነቲ ኣብ ውሽጣዊ ጉዳያት ሉኡላውነት ሃገርና ጣልቃ ብምእታው፡ ወግሐ ጸብሐ ኣንጻር ህዝብን መንግስቲ ኤርትራን ዘካየድኦ ዘለዋ ዘይተኣደነን መኣዝኑ ዝሰሓተን ጠቐነን ጸለመን ክቚጠባ ብትሪ ነማሕጽን*
* *ነቶም ግዳያት ናይ’ዚ ግብረ ሽበራዊ ኮይኖም ዘለዉ ብጾትና - ኣባላት ማሕበረ ኮም ሽወደን - ህዝቢ ኤርትራ ከም ሓጺን ብሓዊ ከምዝተብዕ እንዳዘኻኸርና፡ ነዚ ኣጋጢሙ ዘሎ ብዕሉግ ስራሓት ተጻባእትና፡ ንሓድነትና መትረርን መደንፍዕን ከም ዝኾውን ብምእማን፡ ኣብ ጎድኖም ከምዘሎና ጥራይ ዘይኮነ፡ ካባና ዝጥለብ ዘበለ ንምብርካት ድሉዋት ምዃና ብዘያማትእ መገዲ ነረጋግጽ*
* *ዘይሩ ዘይሩ፡ ኣንጻር ኤርትራን ኤርትራውያንን ዝፍተን፡ ግብረ ሽበራዊ ስርሒት ናይ መጨረሽታ ዒላማኡ፡ ነቲ ከይተሓለለ ንህዝቡን ሃገሩን ዘገልግል ዘሎ መንግስትና፡ ንምብዳህ ስለ ዝኾነ፡ ዝተፈጸመ ተንኮላዊ ስርሒት ከይዓጀበና፡ ሎሚ’ውን ከም ትማሊ ኣብ ጎድኒ መንግስትናን ህዝብናን፡ ወትሩ ደው ከም እንብል፡ ደጊምና ነረጋግጽ*

*ዕድመ ንመንግስትን ህዝብን ኤርትራ*

*ዘለኣለማዊ ዝኽሪ ንስውኣትና!*

*ዓወት ንሓፋሽ!*